《秋夜寓直即事怀赠萧令公裴侍郎兼通简南省诸友人》
唐代·王湾

圣主万年兴，贤臣数载升。古灵传岳秀，宏量禀川澄。

畿甸举长策，风霜秉直绳。出车遥俗震，登阁满朝称。

赋简流亡辑，农安政理凭。还家新长幼，巡垄旧沟塍。

忠梗大勋立，寰瀛堕业惩。焚香兼御史，悬镜委中丞。

旟隼当朝立，台骢发郡乘。司徒汉家重，国典颍川征。

云路俄平入，台阶忽上凌。秉钧调造化，宣綍慰黎烝.

金省方秋作，瑶轩直夜凭。中书赠陈准，右相简王陵。

三杰贤更穆，百僚欢且兢。摇怀及宾友，计曲辨淄渑。

阊阖暝阴散，钩陈爽气凝。月深宫树转，河近禁楼冰。

卑吏夙驱策，微涓效斗升。望麾宵继火，书板曙怀蒸。

彼此虽流盼，规模转服膺。惠将霄汉隔，劳或岁时矜。

位重恩宁滥，才轻慑不胜。林峦甘独往，疵贱苦相仍。

敢忘衔花雀，思同附骥蝇。平生逐鸟雀，何日嗣苍鹰。

作者简介：王湾（约693年—约751年），字号不详，唐代诗人，洛阳（今河南洛阳）人。玄宗先天年间（712年）进士及第，授荥阳县主簿。后由荥阳主簿受荐编书，参与集部的编撰辑集工作，书成之后，因功授任洛阳尉。王湾“词翰早著”，现存诗10首，其中最出名的是《次北固山下》。